|  |
| --- |
| PATVIRTINTA |
| Klaipėdos miesto savivaldybės |
| tarybos 2019 m. rugsėjo 30 d. |
| sprendimu Nr. T1-299 |

**Klaipėdos MIESTO SAVIVALDYBĖS VIETINĖS REIKŠMĖS KELIŲ IR GATVIŲ SU ŽVYRO DANGA REMONTO DARBŲ EILIŠKUMO KRITERIJŲ NUSTATYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės vietinės reikšmės kelių ir gatvių su žvyro danga remonto darbų eiliškumo kriterijų nustatymo tvarkos aprašo (toliau – Aprašas) paskirtis – nustatyti miesto kelių, gatvių su žvyro danga atrinkimo remontuoti teisinius pagrindus pagal Apraše numatytus nustatymo kriterijus.

2. Apraše vartojamos sąvokos:

2.1. **B kategorijos gatvė** – susisiekimas tarp miesto funkcinių zonų, rajonų, centrų, didžiųjų transporto stočių. Ryšiai su užmiesčio keliais.

2.2. **C kategorijos gatvė** – aptarnaujančios gatvės (miesto plano funkcinės ir kompozicinės ašys, pagrindinės keleivių viešojo susisiekimo linijos, miesto vidaus transporto ryšiai).

2.3. **D kategorijos gatvė** – pagalbinės gatvės (lokalinės funkcinės ir kompozicinės ašys, srautų paskirstymas į smulkias teritorijas, privažiuojamosios gatvės prie atskirų statinių ir kitų objektų).

2.4. **Gatvė** – kelias ar jo ruožas, esantis miesto ar kaimo gyvenamosios vietovės teritorijoje, turintis pavadinimą.

2.5. **Remontas** – apima šias gatvės (vidaus kelio) tiesimo rūšis: naujo kelio tiesimas, kelio rekonstravimas, kelio remontas (taisymas).

2.6. **Vidaus keliai** – tai privažiuojamieji ar kiemų keliai ir visi kiti keliai, nepriskirti gatvėms.

**II SKYRIUS**

**KLAIPĖDOS MIESTO SAVIVALDYBĖS VIETINĖS REIKŠMĖS KELIŲ IR GATVIŲ SU ŽVYRO DANGA REMONTO DARBŲ EILIŠKUMO NUSTATYMO KRITERIJAI**

3. Klaipėdos miesto savivaldybės (toliau – Savivaldybė) vietinės reikšmės kelių ir gatvių su žvyro danga remonto darbų eiliškumas nustatomas vadovaujantis 1 lentelėje pateiktais kriterijais.

1 lentelė

**EILIŠKUMO NUSTATYMO KRITERIJAI**

|  |  |  |
| --- | --- | --- |
| **Eil. Nr.** | **Eiliškumo nustatymo kriterijai** | **Balai** |
| **1.** | **Gatvė (vidaus kelias) įsijungia į aukštesnės kategorijos kelią (B arba C)** | 10 |
| **2.** | **Metai, praėję nuo gatvės (vidaus kelio) tiesimo:** |  |
| 2.1. | daugiau nei 40 | 10 |
| 2.2. | nuo 25 iki 39 | 7 |
| 2.3. | nuo 15 iki 24 | 4 |
| 2.4. | mažiau nei 15 | 0 |
| **3.** | **Parengtas gatvės (vidaus kelio) techninis ar techninis darbo projektas** | 10 |
| **4.** | **Gatvės (vidaus kelio) kategorija** |  |
| 4.1. | B kategorija | 10 |
| 4.2. | C kategorija | 7 |
| 4.3. | D kategorija | 5 |
| 4.4. | privažiuojamasis kelias, akligavis ir kt. | 2 |
| **5.** | **Gatvė (vidaus kelias), kuri(s) kelia grėsmę saugiam eismui (dangos būklė)** |  |
| 5.1. | dangos būklė labai bloga | 10 |
| 5.2. | dangos būklė patenkinama | 8 |
| 5.3. | dangos būklė gera | 5 |
| 5.4. | dangos būklė puiki | 0 |
| **6.** | **Gatvės (vidaus kelio) remonto darbai suformuoja baigtinį kvartalo gatvių tinklą arba yra tęstinis pradėtų darbų projektas** | 7 |
| **7.** | **Gatvė (vidaus kelias) yra keleivių vežimo reguliariais reisais vietinio susisiekimo maršruto trasa arba šios trasos dalis** | 10 |
| **8.** | **Šalia gatvės (vidaus kelio) yra Klaipėdos miesto gyventojams svarbių objektų (mokyklų, kultūros, sporto objektų, didelių prekybos centrų, gydymo įstaigų) (balas skiriamas už kiekvieną objektą)** | 2 |
| **9.** | **Prie gatvės (vidaus kelio) esančių sklypų, turinčių tiesioginį patekimą į susisiekimo infrastruktūros objektą nuovažomis ar pagalbinėmis gatvėmis (kai tiesioginių nuovažų nėra), esamas užstatymas (įregistruotas statybos užbaigimas)** |  |
| 9.1. | nuo 100 iki 70 proc. sklypų | 10 |
| 9.2. | nuo 69 iki 50 proc. sklypų | 5 |
| 9.3. | nuo 49 iki 30 proc. sklypų | 3 |
| 9.4. | mažiau kaip 29 proc. sklypų | 1 |
| **10.** | **Inžinerinių komunikacijų užbaigtumas** |  |
| 10.1. | įrengtos visos inžinerinės komunikacijos, įskaitant gatvės (vidaus kelio) apšvietimą | 10 |
| 10.2. | įrengtos buitinių nuotekų, vandentiekio ir lietaus nuotekų inžinerinės komunikacijos | 5 |
| 10.3. | įrengtos buitinių nuotekų, vandentiekio inžinerinės komunikacijos | 3 |
| 10.4. | inžinerinės komunikacijos neįrengtos | 1 |
| **Balų suma:** | |  |

2 lentelė

**Kelio (gatvės) su žvyro danga būklės vertinimo kriterijai**

|  |  |
| --- | --- |
| **Būklė** | **Dangos techninės būklės vertinimo kriterijai** |
| Labai bloga būklė | Žvyrkelio danga nusidėvėjusi daugiau kaip 50 proc. dangos ploto vertinamame ruože, transporto eismas ribojamas. |
| Patenkinama būklė | Žvyro dangoje yra įdubų, profiliuojamojo sluoksnio nusidėvėjimas sudaro ne daugiau kaip 50 proc. dangos ploto vertinamame ruože, žvyro dangos nusidėvėjimas iki žemės sankasos viršaus sluoksnio sudaro ne daugiau kaip 5 proc. dangos ploto vertinamame ruože, važiavimas suvaržytas. |
| Gera būklė | Žvyro dangoje išdaužos užtaisytos kokybiškai, tačiau yra profiliuojamojo sluoksnio nusidėvėjimo, sudarančio ne daugiau kaip 5 proc. dangos ploto vertinamame ruože. |
| Puiki būklė | Žvyro danga naujai įrengta, paviršius vientisas, lygus, nėra įdubų. |

4. Visi Aprašo 3 punkte nurodyti kriterijų balai yra sumuojami.

5. Klaipėdos miesto kelių (gatvių) su žvyro danga, kuriuose planuojami vietinės reikšmės kelių ir gatvių remonto darbai pagal suskaičiuotus suminius balus, sąrašo eilė sudaroma nuo didžiausio suskaičiuoto balų skaičiaus mažėjančia tvarka.

6. Esant finansavimui pagal specialiąsias programas iš kitų valstybinių institucijų, sudaromas atskiras gatvių (vidaus kelių), atitinkančių programos finansavimo apraše nustatytus kriterijus, sąrašas.

7. Surinkus vienodą vertinimo balą, prioritetas suteikiamas tai gatvei (vidaus keliui), kuri gavo aukštesnį balą pagal 1 lentelės 9 punktą.

**III SKYRIUS**

**BAIGIAMOSIOS NUOSTATOS**

8. Pagal Aprašą sudaryti Savivaldybės vietinės reikšmės kelių ir gatvių su žvyro danga remonto darbų eiliškumo sąrašai tvirtinami Savivaldybės administracijos direktoriaus įsakymais.

9. Pagal Aprašą reitinguojamos tik Savivaldybei nuosavybės teise priklausančios gatvės (vidaus keliai), kurios teritorijų planavimo dokumentuose nenumatytos tiesti ar rekonstruoti, ar remontuoti fizinių ar juridinių asmenų lėšomis.

10. Gatvės, kurios yra įtrauktos į patvirtintą Savivaldybės Strateginį veiklos planą kaip atskira priemonė ar yra priemonės, kurioje numatytas kvartalinis gatvių tvarkymas, dalis, nereitinguojamos.

11. Pagal patvirtintus Savivaldybės vietinės reikšmės kelių ir gatvių remonto darbų eiliškumo sąrašus darbai vykdomi, atsižvelgiant į Savivaldybės biudžete skiriamas lėšas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_